*2022. gada 30. septembrī*

**Bateriju vākšanas konkursa “Uzlādējies!” nolikums**

**1. Vispārīgie jautājumi**

**1.1.** Konkursu izsludina Mārcienas jauniešu centrs “Ideja” (turpmāk – jauniešu centrs).

**1.2.** Konkurss norisinās no 30. septembra līdz 29. decembrim.

**1.3.** Jebkuru vajadzīgo informāciju par konkursa norisi var iegūt jauniešu centrā. Kontaktpersona: Edgars Mihovs, Jaunā iela – 1, Mārciena, idejabjc@gmail.com, tel. 24505717.

**2. Konkursa mērķis**

**2.1.** Rast iespēju iedzīvotājiem atbrīvoties no nevajadzīgajām, sakrātajām baterijām, tajā pašā laikā rūpējoties par dabu un pārstrādājot tās.

**2.2.** Veidot izpratni, ka sabiedrība ar savu rīcību var samazināt pašu radīto atkritumu apjomu.

**2.3.** Veicināt teorētisko zināšanu nostiprinājumu praktiskā darbībā, tādējādi attīstot iedzīvotājos atbildības sajūtu par cilvēku darbības sekām.

**3. Konkursa izsludināšana**

**3.1.** Bateriju vākšanas konkurss “Uzlādējies!” tiek izsludināts 2022.gada 30. septembrī.

**3.2.** Konkursa nolikums ir publicēts Mārcienas pagasta mājaslapā <http://www.marciena.lv/> un jauniešu centra “Ideja” mājaslapā <https://bjcideja.weebly.com/> sadaļā “Aktualitātes”.

**4. Bateriju vākšana**

**4.1.** Konkursa ietvaros drīkst vākt un pārstrādei nodot tikai izlietotas dažādas baterijas un akumulatorus (no mobilajiem telefoniem un citām ierīcēm), kas vairs nav derīgi lietošanā. Automašīnas akumulatorus nodot ir aizliegts.

**4.2.** Nodotās baterijas tiks nosvērtas un to svars tiks pierakstīts pie attiecīgās personas vārda un uzvārda, kura baterijas nodeva. Nepieciešamības gadījumā baterijas var nodot arī cita persona, norādot cilvēka vārdu un uzvārdu, pie kura tiks pierakstīts nodoto bateriju svars.

**4.3.** Konkursa beigās baterijas tiks nodotas pārstrādei A/S “BAO”.

**4.4.** Jauniešu centrs nenodrošina tūlītēju bateriju svēršanu pēc to nodošanas.

**4.5.** Baterijas iespējams nodot arī bez dalības konkursā.

**5. Pieņemšanas laiki**

**5.1.** Par bateriju nodošanu vēlams vienoties iepriekš, sazinoties ar Mārcienas pagasta jauniešu centru pa tel. 24505717 vai sūtot e-pastu uz idejabjc@gmail.com.

**5.2.** Nodot baterijas iespējams jauniešu centrā attiecīgajos darba laikos. No 30. septembra līdz 24. oktobrim, jauniešu centra darbinieka atvaļinājuma laikā, baterijas iespējams nodot tikai iepriekš vienojoties par to nodošanu.

**6. Vērtēšana**

**6.1.** Konkursā uzvar trīs fiziskas vai juridiskas personas, kas konkursa gaitā būs nodevušas visvairāk baterijas.

**6.2.** Konkursa uzvarētāji saņems pārsteiguma balvas no konkursa atbalstītājiem.

**7. Konkursa atbalstītāji**

**7.1.** Konkursu atbalsta Z/S "Kliņģēni", "Kafijas kalendārs", SIA Henome, SIA "Sarkaņu dārzs" un SIA “TAVAdrukātava”.

**7.2.** Konkursa atbalstītāji nodrošina balvas konkursa uzvarētājiem.

**8.Rezultātu paziņošana**

**8.1.** Konkursa rezultāti tiks publicēti interneta vietnēs: [www.marciena.lv](http://www.marciena.lv) un [www.bjcideja.weebly.com](http://www.bjcideja.weebly.com).

**8.2.** Konkursa rezultāti tiks publicēti Mārcienas pagasta un Mārcienas jauniešu centra “Ideja” facebook lapās.

**8.3.** Konkursa rezultāti tiks paziņoti 2023. gada 4. janvārī.

**8.4.** Par balvu saņemšanu jauniešu centrs sazināsies personīgi ar konkursa uzvarētājiem no 2023. gada 4. līdz 6. janvārim.

*Bateriju vākšanas konkursa “Uzlādējies!” organizators*

*Madonas novada pašvaldības Mārcienas pagasta jauniešu centrs “Ideja”*

*Tel. 24505717*

*idejabjc@gmail.com*